KIRJALLINEN KYSYMYS E-1011/00

esittäjä(t): Cristiana Muscardini (UEN) komissiolle

(31. maaliskuuta 2000)

Aihe: Tietokonehakkerit ja turvallisuus

Viime viikkojen aikana on koko maailman lehdistössä kerrottu laittomuuksista, joihin hakkerit ovat syyllistyneet tunkeutumalla amerikkalaisille Internet-sivuille saadakseen haltuunsa tietoja ja suojeltuja koodeja sekä tukkiakseen verkon käytön. Myös Euroopassa on sattunut samankaltaisia tapauksia.

Koska on olemassa vaara, että tällaiset toimet, jotka ovat todellinen hyökkäys yksityiselämää ja luottamuksellisuutta vastaan, ovat lisääntymässä, voiko komissio vastata seuraaviin kysymyksiin:

- Aikooko komissio toteuttaa toimia tällaisen hakkeroinnin ehkäisemiseksi?

- Onko komissio ryhtynyt maailmanlaajuiseen yhteistyöhön sellaisten hankkeiden tutkimiseksi, joilla pyritään neutralisoimaan nämä rikolliset hyökkäykset?

- Millaisia ehdotuksia komissio aikoo esittää operaattoreiden ja Internetiä käyttävien Euroopan kansalaisten turvallisuuden parantamiseksi?

- Eikö komissio katso, että olisi syytä varata määrärahoja tämän kysymyksen sisällyttämiseksi tutkimusohjelmiin?

Erkki Liikasen komission puolesta antama vastaus

(22. toukokuuta 2000)

Yksi tietoyhteiskunnan keskeinen haaste ja sähköisen kaupan onnistumisen edellytys on pystyä takaamaan käyttäjien luottamus tiedonvälitysverkkoihin.

Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24. lokakuuta 1995 annetussa Euroopan parlamentin ja neuvoston direktiivissä 95/46/EY(1) ja henkilötietojen käsittelystä ja yksityisyyden suojasta televiestinnän alalla 15. joulukuuta 1997 annetussa Euroopan parlamentin ja neuvoston direktiivissä 97/66/EY(2) säädetään asianmukaisten turvallisuustoimenpiteiden toteuttamisesta henkilötietojen suojaamiseksi erityisesti sitä vastaan, että niitä tuhotaan vahingossa tai laittomasti, muutetaan taikka päästään käyttämään ilman niiden käsittelystä vastaavien lupaa. Jäsenvaltioiden on toteutettava täytäntöönpanotoimenpiteet ja vahvistettava rangaistukset, joita sovelletaan säännösten rikkomistapauksissa. Komissio valvoo direktiivin 95/46/EY 29 artiklalla perustetun työryhmän avustamana mainittujen säännösten moitteetonta soveltamista ja on varmistanut vuoden 1999 viestintäalan uudelleentarkastelun yhteydessä, että direktiivi 97/66/EY on siirretty asianmukaisesti osaksi jäsenvaltioiden kansallista lainsäädäntöä. Komissio aikoo selventää ja ajantasaistaa säännöksiä niin, että niissä otetaan huomioon alalla tapahtunut tekninen kehitys.

Eurooppa-neuvosto korosti Tampereen kokouksessaan sitoumusta tehostaa taistelua rajatylittävää rikollisuutta vastaan ja toteuttaa ennaltaehkäisy- ja yhteistyötoimenpiteitä. Kansainvälisellä tasolla komissio seuraa erilaisten kansainvälisten ja ylikansallisten organisaatioiden työtä tällä alalla. Euroopan neuvostossa toimiva kyberavaruuden rikollisuutta käsittelevä asiantuntijakomitea valmistelee verkkorikollisuutta koskevaa yleissopimusta. Yhdysvallat, Kanada, Etelä-Afrikka ja Japani osallistuvat tähän työhön. Myös kahdeksan johtavan teollisuusmaan (G8-ryhmä) oikeus- ja sisäasioista vastaavat ministerit ovat hyväksyneet toimintasuunnitelman, joka koskee Internetin ja muiden uusien teknologioiden rikollisen käytön torjumista. Tätä tarkoitusta varten on perustettu yhteyspisteiden verkko, joka on toiminnassa joka päivä vuorokauden ympäri.

Lisäksi komissio on aloittanut menettelyn, jossa se kuulee jäsenvaltioita, lainsäädännön toimeenpanosta vastaavia tahoja, teollisuutta ja henkilötietojen suojelun alalla toimivaltaisia viranomaisia, jotta voidaan määritellä, mitä toimenpiteitä olisi ehdotettava Euroopan tasolla. Komission on tarkoitus antaa asiaa koskeva tiedonanto Euroopan parlamentille ja neuvostolle heinäkuussa 2000.

Mitä tulee Internet-osoitteiden epäasianmukaiseen ja spekulatiiviseen rekisteröimiseen (ns. cybersquatting), komissio ilmoitti tiedonannossaan Internetin organisaatio ja hallinto Kansainväliset ja eurooppalaiset poliittiset näkökohdat 19982000(3) aikovansa antaa ehdotuksen toimintasäännöstöstä tai muista asianmukaisista keinoista, joilla voidaan rajoittaa nykyistä väärinkäyttöä tällä alalla. Lisäksi ehdotetun .eu-aluetunnuksen rekisteröintipolitiikan määrittelemisen yhteydessä komissio aikoo varmistua siitä, että väärinkäytön mahdollisuus tällä alueella on mahdollisimman pieni.

Tutkimuspuolella tietoyhteiskunnan teknologia -ohjelmasta tuetaan tutkimus- ja kehityshankkeita turvallisuuden ja yksityisyyden teknologioiden ja infrastruktuurin alalla. Vuoden 2000 työohjelmassa on avaintoimintakokonaisuudessa II toimintalinja, jonka tarkoituksena on edistää turvallisuutta parantavia tekniikoita ja erityisesti sellaisia tekniikoita, jotka antavat mahdollisuuden ehkäistä infrastruktuurien välityksellä tapahtuvaa väärinkäyttöä (erityisesti petoksia ja rikoksia) ja taistella sitä vastaan, sekä tekniikoita, joiden tarkoituksena on parantaa käyttäjien mahdollisuuksia valvoa entistä tehokkaammin omia henkilötietojaan. Nämä toimet vahvistavat jo käynnissä olevia ohjelmia ja aikaisemmista ohjelmista kuten ESPRIT, ETS, Infosec, AXTS ja Telematics tuetuista tutkimushankkeista jo saatuja tuloksia.

(1) EYVL L 281, 23.11.1995.

(2) EYVL L 24, 30.1.1998.

(3) KOM(2000) 202 lopullinen.